Pizzeria Luca avasi ovensa Finlaysonilla – "Pizzaa ei arvosteta Suomessa vieläkään riittävästi"

Pizzeria Lucan pääjehu Luca Platania haluaa viedä pizzan Suomessakin kohti arvostetumpaa tasoa, jopa lähelle gourmetia. Mies avaa nyt uuden ravintolan Finlaysonilla, vanhoissa PurPurin tiloissa. Pekka Ruissalo

Pekka Ruissalo

Pizzaa voi myös arvostaa, pizzaa voi tehdä myös hyvin ja pizzaan voi laittaa myös todellista ruuanlaitollista osaamista. Tätä mieltä on Pizzeria Lucan taustalta löytyvä Luca Platania, joka avaa nyt uuden ravintolan entisen PurPurin tilalle Finlaysonin liikekeskukseen.

Tiedotusvälineille puhuu mies, joka on saanut tarpeekseen pizzan aliarvostamisesta. Tarkemmin muotoiltuna hän on saanut asiasta tarpeekseen jo vuosia sitten.

– Nyt olen asunut taas lähes vuoden Italiassa. Sitä ennen meni noin kymmenen vuotta Suomessa. Otimme vaimoni kanssa isoksi tavoitteeksi, että nyt laitetaan pizzakulttuuri uusiksi täälläkin. Se oli ja on ollut kieltämättä hyvin vaikeata, jopa niinkin vaikeata että sellaiseen oli hankala ennakkoon varautuakaan.

– Käsityksiä pizzasta on ollut Suomessa hankala muuttaa. Ensimmäinen asia joka ihmetytti oli se, että ajattelu tuoreista raaka-aineista ei ole sinnepäinkään kuin mihin olen synnyinmaassani tottunut, Platania ottaa esimerkin.

Mies on yrittänyt kuitenkin sinnikkäästi valitulla linjalla ja sanoo mielipiteenään, että Helsingissä pizzan ja pizzerioiden taso alkaa olla jo varsin hyvää laatua. Seuraavaksi pitäisi tehdä muutos muuallakin, esimerkiksi Tampereella.

– Haluaisin, että Luca pärjää täällä paikallisilla raaka-aineilla. Samalla varmistettaisiin se, että ruoka on tuoretta. Tuskin kuitenkaan tulette näkemään sitä, että meillä on pizzassa lanttua ja muikkua, Platania sanoo.

Tamperelainen käsittelee pizzaa laajasti lauantain printtilehdessään.

Uutista päivitetty 8.3. kello 8.32: Poistettu väittämä siitä, että Pizzeria Lucassa on listalla pizzaa, jossa on mustaamakkaraa.